Diari Oficial de la Generalitat Valenciana


Sumari del DOGV 4897, del 03-12-2004 (2004/12412)

ORDRE de 15 de novembre de 2004, de la Conselleria de Territori i Habitatge, per la qual es regulen la publicitat, els cartells i les plaques que identifiquen les actuacions protegides en matèria d'habitatge i sòl, a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/11/15/(1)/dof/vci/html**

### Dades del document

Número de DOGV
:   4897

Data del DOGV
:   03-12-2004

Secció del DOGV
:   I. DISPOSICIONS GENERALS

Número del document
:   2004/12455


Data del document
:   15-11-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * senyalització
    * publicitat
    * legislació
    * habitatge social

ORDRE de 15 de novembre de 2004, de la Conselleria de Territori i Habitatge, per la qual es regulen la publicitat, els cartells i les plaques que identifiquen les actuacions protegides en matèria d'habitatge i sòl, a la Comunitat Valenciana. [2004/X12367]
  
La identificació del fet que els habitatges que s'ofereixen, ho són sota qualsevol dels règims de protecció oficial, ha sigut sempre una preocupació constant del legislador.
  
Aquesta preocupació ha portat a regular, ja des dels primers plans d'habitatge, la publicitat, els cartells d'obra i les plaques identificatives d'aquest tipus de promocions.
  
Així l'article 94 del Reglament d'habitatges de protecció oficial, aprovat per Decret 2114/1968, de 24 de juliol, actualment vigent en aquesta matèria, estableix que ?durant el termini d'execució de les obres, el promotor haurà de col·locar en lloc visible un cartell, o diversos, segons model oficial, indicatiu d'estar acollida la construcció al règim d'habitatges de protecció oficial...-.
  
Igualment l'article 104 indica que ?Els immobles acollits al règim d'habitatges de protecció oficial, ostentaran en lloc visible i pròxim a la llinda de la porta o portes d'accés de l'edifici una placa metàl·lica, segons el model oficial aprovat per ordre ministerial.-
  
Dues ordres ministerials, la d'11 de novembre de 1969 i la de 4 d'agost de 1980, van aprovar els models de plaques, que han d'instal·lar-se.
  
D'aquesta manera, una mirada als edificis de les nostres ciutats, permeten fer un repàs d'una part de la història d'Espanya, dels últims 60 anys.
  
Finalment, l'article 113 del Reglament de 1968, arriba a regular el contingut de la publicitat de venda d'habitatges construïts sota qualsevol règim de protecció oficial.
  
En l'àmbit autonòmic també s'ha regulat aquesta matèria. Efectivament, l'Ordre d'1 de desembre de 1986, de la Conselleria d'Obres Públiques, Urbanisme i Transports, va recordar l'obligatorietat de la col·locació de plaques i cartells d'obres en les actuacions de protecció oficial i de rehabilitació, i regula el contingut d'aquests i també dels anuncis publicitaris d'habitatges.
  
Ha de destacar-se l'orientació sancionadora d'aquesta norma i el fet que deixe que el disseny de tots els distintius s'especifique en una sèrie d'instruccions.
  
La present ordre partix de tot l'ordenament anterior, ja que continua amb la política d'identificar quins habitatges estan acollits a qualsevol règim de protecció pública, a fi de facilitar la informació sobre el seu règim, especialment en les segones transmissions, per atacar el frau en el seu origen.
  
La inobservança d'aquesta obligació segueix tipificant-se com a infracció administrativa segons estableix la Llei 1/1997, de 21 de febrer, de la Generalitat Valenciana, de règim sancionador en matèria d'habitatge.
  
Finalment indicar que el disseny de cartells i plaques queda establit en els dos annexos d'aquesta ordre, i s'adapten als nous logotipus i formes del Pla d'habitatge 2004-2007 de la Comunitat Valenciana.
  
Per tot això i per raó de les facultats conferides per Decret 119/2003, d'11 de juliol del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, i l'article 35 de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General d'Habitatge i Projectes Urbans,
  
ORDENE
  
Article 1. Cartells informatius
  
En les obres d'habitatge de nova construcció subjectes a règims de protecció pública, i en les actuacions de rehabilitació protegides, es col·locaran obligatòriament cartells informatius, segons el model que figura en l'annex 1 d'aquesta disposició.
  
Article 2. Plaques identificatives
  
Igualment en les actuacions a què es refereix l'article anterior, es col·locaran obligatòriament, en un lloc visible des del carrer, i pròxim a la llinda de les portes d'accés, plaques metàl·liques identificatives, segons el model que figura en l'annex 2 d'aquesta disposició.
  
Article 3. Contingut dels cartells informatius
  
1. Els cartells informatius tindran el contingut següent:
  
Logotip del Pla d'accés a l'habitatge de la Comunitat Valenciana
  
Signatura de l'expedient
  
Data de la llicència municipal d'obres
  
Règim legal a què estiguen acollits els habitatges
  
Nombre d'habitatges acollits
  
Nombre d'habitatges destinats a minusvàlids
  
Nombre d'habitatges destinats a famílies nombroses
  
Nombre de garatges i trasters vinculats
  
Nom del promotor
  
Nom del constructor
  
Tècnics que intervenen en l'obra
  
Nom de les entitats i laboratoris encarregats del control de la qualitat de l'edificació
  
2. Es farà constar expressament que els habitatges estan destinats a domicili habitual i permanent dels seus habitants.
  
Article 4. Contingut de la placa identificativa
  
1. Les plaques identificatives tindran el contingut següent:
  
Logotip del Pla d'accés a l'habitatge de la Comunitat Valenciana
  
Signatura de l'expedient
  
Règim legal a què estiguen acollits els habitatges
  
Nom del promotor
  
2. També es farà constar expressament que els habitatges estan destinats a domicili habitual i permanent dels seus habitants.
  
Article 5. Publicitat
  
1. En tota la publicitat que es realitze sobre obres d'habitatge de nova construcció subjectes a règims de protecció pública, i en les actuacions de rehabilitació protegides, haurà de figurar de forma clara el règim a què estan acollides, la signatura de l'expedient, la data de qualificació provisional, la data de qualificació definitiva, si estan acabades, i el nom del promotor.
  
2. A més es farà constar expressament que els habitatges estan destinats a domicili habitual i permanent dels seus habitants.
  
Article 6. Obligació d'instal·lació del cartell informatiu
  
1. El cartell informatiu s'exposarà en l'obra en lloc visible, com més prompte millor després de l'obtenció de la qualificació provisional.
  
2. Haurà de romandre exposat fins a la finalització de les obres.
  
Article 7. Obligació de la col·locació de la placa identificativa
  
La placa identificativa s'instal·larà en el termini de 15 dies des de l'obtenció de la qualificació definitiva.
  
Article 8. Sancions
  
D'acord amb el que disposa l'article 4 de la Llei 1/1997, de 21 de febrer, de la Generalitat Valenciana, de règim sancionador en matèria d'habitatge, constitueix infracció administrativa l'incompliment de les anteriors obligacions.
  
DISPOSICIÓ DEROGATÒRIA
  
Queda derogada l'Ordre d'1 de desembre de 1986, de la Conselleria d'Obres Públiques, Urbanisme i Transports, sobre plaques, cartells d'obres i anuncis publicitaris d'habitatges de protecció oficial i actuacions de rehabilitació.
  
DISPOSICIONS FINALS
  
Primera
  
El model de cartell informatiu que s'aprova en l'annex 1 serà obligatori per a tots els expedients la data de qualificació provisional dels quals, siga posterior a l'entrada en vigor de la present ordre.
  
Segona
  
El model de placa identificativa que s'aprova en l'annex 2 serà obligatori per a tots els expedients la data de qualificació definitiva dels quals, siga posterior a l'entrada en vigor de la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de novembre de 2004
  
El conseller de Territori i Habitatge,


Còpia Permalink ELI